RT ซุ่มเจรจางานอุโมงค์ “สนามบินตรัง” 350 ลบ. “ผบห.” ย้ำเป้ารายได้ปีนี้ 3.6 พันลบ.
RT อยู่ระหว่างเจรจาพันธมิตรรับเหมารายใหญ่ในพื้นที่ภาคใต้ เพื่อเข้ารับเหมางานโครงการขยายสนามบินตรัง มูลค่า 350 ล้านบาท ฟาก “ผู้บริหาร” ย้ำเป้ารายได้ปีนี้ 3.6 พันล้านบาท
29 เม.ย. 2564

ผู้สื่อข่าวรายงาน แหล่งข่าวจาก บริษัท ไร้ท์ทันเน็ลลิ่ง จำกัด (มหาชน) หรือ RT เปิดเผยว่า บริษัทอยู่ระหว่างการเจรจากับพันธมิตรผู้รับเหมารายใหญ่ในพื้นที่ภาคใต้ เพื่อเข้ารับเหมาช่วงงานส่วนหนึ่งในโครงการขยายสนามบินตรัง หลังจากพันธมิตรดังกล่าวชนะการประมูล โดยบริษัทจะเสนอเข้าทำงานส่วนอุโมงค์คู่ระยะทาง 300 เมตร คาดว่าจะมีมูลค่างานราว 350 ล้านบาท ซึ่งหากได้รับงานดังกล่าวจะเป็นครั้งแรกที่บริษัทได้เข้าไปมีส่วนร่วมกับโครงการสนามบิน
อนึ่ง โครงการขยายสนามบินตรังอยู่ภายใต้การดำเนินงานของกรมท่าอากาศยาน ซึ่งจะมีการก่อสร้างแท็กซี่เวย์ หลุมจอด อาคารที่พักผู้โดยสาร มูลค่าโครงการทั้งหมดประมาณ 3,000 ล้านบาท
ส่วนโครงการก่อสร้างรถไฟทางคู่สายเด่นชัย-เชียงราย-เชียงของ วงเงินรวม 7.29 หมื่นล้านบาท ซึ่งเป็นงานที่บริษัทคาดหวังจะได้รับสัญญาในส่วนของอุโมงค์นั้น คาดว่าจะมีการเปิดประมูลในวันที่ 18 พ.ค.นี้
ขณะที่งานอื่นที่บริษัทติดตามอยู่ ได้แก่ งานอุโมงค์ประปาของการประปานครหลวง (กปน.) คาดว่ามีโอกาสได้งานสูงที่เข้ารับงานรับเหมาช่วง โดยอยู่ระหว่างการเจรจากับผู้รับเหมาที่เข้าประมูลงาน ซึ่งมีมูลค่าอย่างน้อย 2 พันล้านบาท และอยู่ระหว่างรอผลประมูลงานสายไฟใต้ดินของรถไฟฟ้าสายสีส้มตะวันออกมูลค่างาน 560 ล้านบาท คาดจะรู้ผลในเดือน พ.ค.นี้
ทั้งนี้ ในช่วงครึ่งหลังปีนี้คาดว่าจะมีงานโครงการทางพิเศษ (ทางด่วน) กะทู้-ป่าตอง ระยะทาง 3.98 กม.รูปแบบ PPP ของการทางพิเศษแห่งประเทศไทย (กทพ.) ซึ่งมีงานอุโมงค์ด้วย โดยคาดว่าร่างทีโออาร์จะเสนอเข้าสู่การพิจารณาของคณะรัฐมนตรี (ครม.) ในเดือน พ.ค.นี้ โดยบริษัทมองว่ามีโอกาสที่รับงานรับเหมาช่วงดังกล่าว
โดยก่อนหน้านี้ ผู้บริหาร RT วางเป้าหมายปีนี้จะมีงานใหม่เข้ามาอย่างน้อย 7 พันล้านบาท จากปัจจุบันมีงานในมือ (Backlog) แล้ว  4.2 พันล้านบาท โดยคาดในไตรมาส 2/64 จะมีงานใหม่เข้ามามากกว่าไตรมาส 1/64 ที่ได้รับงานเข้ามาแล้วกว่า 800 ล้านบาท และยังคงเป้าหมายรายได้ปีนี้ที่ราว 3.6 พันล้านบาท